**ΜΑΘΗΜΑ ΘΡΗΣΚΕΥΤΙΚΩΝ**

**Α ΓΕΝΙΚΟΥ ΛΥΚΕΙΟΥ**

**ΚΑΘΗΓΗΤΗΣ: ΠΑΝΑΓΙΩΤΗΣ Α. ΦΟΥΚΑΣ**

**2ο ΜΑΘΗΜΑ: Ἄτομο, πρόσωπο καὶ προσωπεῖο**

α) Ἐρώτηση πρὸς τοὺς μαθητές: Γνωρίζουν τί σημαίνουν οἱ ὡς ἄνω ἔννοιες; Πῶς τὶς ἀντιλαμβάνονται/κατανοοῦν;

β) Κείμενα βιβλίου πρὸς ἀνάγνωση καὶ στοχασμό: σ. 33 καὶ σ. 34.

γ) Τροφὴ γιὰ σκέψη:

Στὴν ἔννοια τοῦ *ἀτόμου*, τὸ ὁποῖο προβάλλει τὸν ἑαυτό του καὶ πραγματώνεται σὲ αὐτόν, ἡ ὀρθόδοξος θεολογία ἀντιπροτείνει τὴν ἔννοια τοῦ *προσώπου*, τὸ ὁποῖο πραγματώνεται μέσα ἀπὸ τὶς σχέσεις του μὲ τὰ ἄλλα πρόσωπα. Ὁ Γέρων Μητροπολίτης Περγάμου Ἰωάννης ἐμμένει στὴν ἔννοια τοῦ προσώπου, ἀφοῦ θεωρεῖ πὼς αὐτὴ μπορεῖ νὰ προασπίσῃ καὶ νὰ ὁλοκληρώσῃ τὸν κάθε ἄνθρωπο ὡς ὀντότητα μέσα ἀπὸ τὴν προϋπόθεση τῶν σχέσεων, ἐν ἀντιθέσει μὲ ***τὸ ἄτομο***, πού, ὡς ***μοναδικό, ἀλλὰ καὶ μόνο***, ἀντιλαμβάνεται τοὺς γύρω του ὡς ἐν δυνάμει ἀπειλὴ γιὰ τὸν ἑαυτό του.

Ὁ ἄνθρωπος, *ὡς ἄτομο*, *ἀναζητᾶ τὶς ἀπαντήσεις* ***μέσα του***, **στὴν ψυχολογία**, τὸν μυστικισμό. Ἐνδιαφέρεται, μόνον, γιὰ τὸ «ἐγὼ» καὶ παραθεωρεῖ τὸ «ἐσὺ» καὶ τὸ «ἄλλο» ἤ καὶ τὰ ἀντιπαλεύει. ***Πῶς εἶναι δυνατόν νὰ ἔχουν, λοιπόν, ἐφαρμογὴ τὰ δικαιώματα τοῦ ἀνθρώπου σὲ ὅλους τοὺς ἀνθρώπους ἀνεξαιρέτως, ὅταν κάθε ἄνθρωπος ἀπαιτεῖ δικαιώματα γιὰ τὸ «ἐγώ» του, μὰ ἀδιαφορεῖ ἤ καὶ μάχεται τὸ «ἐσὺ»*** καὶ τὸ ἄλλο, τὸν συνάνθρωπο, δηλαδή, καὶ τὴ φύση;

Το πρόσωπο πηγάζει μέσα από τη **σχέση** του με τον άλλον, ενώ η **ελευθερία** του είναι ταυτόσημη με την **αγάπη**.

***Τα Δικαιώματα του Ανθρώπου οφείλουν να είναι καθολικά*** και να έχουν τη δυνατότητα να προασπίζουν την αξιοπρέπεια και την ελευθερία ***κάθε ανθρώπου*** ανεξαρτήτως οιασδήποτε συγκυρίας, καταγωγής ή σύγκρουσης ατομικών συμφερόντων. Οφείλουν, με άλλα λόγια, να προασπίζουν τα δικαιώματα του όλου και όχι μόνον του επί μέρους, εις βάρος του όλου.

δ) Συζήτηση-Πόρισμα.